Številka: 430-1/2025-1537-59

Datum: 1.4.2025

Zadeva: Ponovno povabilo k oddaji ponudbe za organizacijo in izvedbo prihoda skupin članov[[1]](#endnote-1) slovenskih društev in organizacij iz zamejstva in tujine na prireditev »Dobrodošli doma«

1. **PREDMET NAROČILA**

Predmet javnega poziva je organizacija in izvedba prihoda članov slovenskih društev in organizacij iz zamejstva in tujine, ki delujejo na področju povezovanja Republike Slovenije s Slovenci zunaj njenih meja, na prireditev »Dobrodošli doma«, ki bo potekala junija 2025 v Novi Gorici.

»Dobrodošli doma« je vsakoletna prireditev, ki jo v sodelovanju z Uradom vlade Republike Slovenije za Slovence v zamejstvu in po svetu (v nadaljevanju: Urad) pripravljajo civilnodružbene organizacije, ki skrbijo za sodelovanje s Slovenci v zamejstvu in po svetu. V sklopu projekta Evropska prestolnica kulture GO! 2025 Urad prireja nadgrajeno in razširjeno različico tradicionalnega dogodka »Dobrodošli doma« in serijo spremljevalnih dogodkov. Osrednji del prireditve bo potekal v soboto, 21. junija 2025, z nastopi umetniških in kulturnih skupin ter posameznikov iz zamejstva in sveta ter v nedeljo, 22. junija 2025, z nastopi glasbenih skupin in zabavnim programom.

Organizacija in izvedba prihoda članov slovenskih društev in organizacij iz zamejstva in tujine zajema:

* oblikovanje skupine članov slovenskih društev in organizacij iz zamejstva in tujine oziroma oseb, ki so pripadniki slovenske narodne skupnosti ali slovenski izseljenci ali njihovi potomci,
* organizacija potovanja skupine od sedeža ponudnika do Nove Gorice in nazaj v času med 15. junijem in 5. julijem 2025,
* udeležba skupine na osrednjih dogodkih v soboto, 21. junija 2025, in nedeljo, 22. junija 2025, ter spremljajočih dogodkih v času, ko je skupina v Republiki Sloveniji,
* objava informacije o udeležbi skupine na dogodku na socialnih omrežjih ali v drugih medijih ali priprava prispevka za spletno stran slovenci.si.
1. **PRAVNA PODLAGA**

Naročnik javno naročilo izvaja na podlagi evidenčnega postopka po 21. členu Zakona o javnem naročanju, Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28&23 in 88/23 – ZOPNN-F; ZJN-3).

1. **POGOJI ZA SODELOVANJE**

Ponudbe lahko oddajo slovenska društva in organizacije iz zamejstva in tujine, ki delujejo na področju povezovanja Republike Slovenije s Slovenci zunaj njenih meja, ki izpolnjujejo pogoje iz 51. člena Zakona o odnosih Republike Slovenije s Slovenci zunaj njenih meja naslednje pogoje (Uradni list RS, št. 43/06, 76/10 in 206/21 – ZDUPŠOP, v nadaljevanju: ZORSSZNM):

* da si z enkratnim dejanjem ali s trajno dejavnostjo prizadeva za materialno, socialno, politično, kulturno ali duhovno dobrobit pripadnikov slovenskega naroda zunaj Republike Slovenije oziroma za ohranitev in krepitev njihove slovenske identitete,
* da ima pozitiven odnos do povezovanja z matično domovino Republiko Slovenijo in
* da spoštuje postopke in obveznosti v zvezi z rabo proračunskih sredstev Republike Slovenije.
* Dodatno morajo ponudniki s podano izjavo potrditi, da je prijavljena skupina sestavljena iz članov slovenskih društev in organizacij iz zamejstva in tujine, ki delujejo na področju povezovanja Republike Slovenije s Slovenci zunaj njenih meja oziroma osebe, ki so pripadniki slovenske narodne skupnosti ali slovenski izseljenci ali njihovi potomci.
1. **OCENJEVALNA KOMISIJA**

Prejete ponudbe bo ocenila komisija, ki jo imenuje predstojnik Urada in jo sestavljajo 3 predstavniki Urada.

V izbirnem postopku bodo imele prednost ponudbe glede na spodaj navedena merila:

* skupino sestavljajo člani več različnih slovenskih društev in organizacij iz geografskega območja, ki delujejo na področju povezovanja Republike Slovenije s Slovenci zunaj njenih meja, s čimer ponudnik zagotavlja čim širšo geografsko pokritost,
* v skupini je vsaj 50% posameznikov, ki so mlajši od 36 let.

Pri izboru ponudnikov bo komisija upoštevala enakopravno zastopanost geografskih področij.

Število izbranih ponudnikov je omejeno z višino razpoložljivih sredstev.

1. **PONUDBA**

Ponudnik mora v ponudbi predložiti:

* Izpolnjen in podpisan obrazec OBR-1 (Ponudba)
* Izpolnjen in podpisan obrazec OBR-2 (Izjava)

**Naročnik bo upošteval samo ponudbe, ki bodo vsebovale zgoraj navedeno dokumentacijo.**

Ponudnik pošlje ponudbo po e-pošti na naročnikov naslov urad.slovenci@gov.si . Pri pošiljanju je potrebno v zadevo sporočila obvezno navesti: ***Ponudba za zadevo 430-1/2025-1537 – Dobrodošli doma 2025 - udeleženci.***

Naročnik vprašanja glede predmetnega naročila sprejema na zgoraj navedenem e-naslovu.

1. **ROK ZA PREJEM PONUDBE**

Naročnik bo pri ocenjevanju ponudb upošteval le **pravočasne** ponudbe. Ponudba bo štela kot pravočasna, če jo bo naročnik **prejel** na urad.slovenci@gov.si do vključno **18. aprila 2025 do 12. ure po srednjeevropskem času (UTC+1)**.

1. **OBVESTILO O IZIDU POSTOPKA**

O izidu postopka bo naročnik pisno obvestil vse, ki bodo predložili ponudbo, najkasneje do 20. maja 2025.

1. **POGODBA**

Naročnik bo z izbranimi ponudniki sklenil pogodbo, s katero bo uredil medsebojne obveznosti.

Evidenčno javno naročilo za katerega naročnik pošilja povabilo, se bo financiralo iz proračunske postavke 251000 EPK – Evropska prestolnica kulture.

Vrednost javnega naročila je ocenjena na 80.000 eur.

Naročnik bo izbranim ponudnikom povrnil dejanske potne stroške za prihod skupine na prireditev Dobrodošli doma in nazaj z naslednjimi omejitvami :

* do višine 250 eur na osebo oziroma največ 3.000 eur za skupine, ki prihajajo iz kraja, ki je od Nove Gorice oddaljen do 250 km.
* do višine 500 eur na osebo oziroma največ 8.000 eur za skupine, ki prihajajo iz kraja, ki je od Nove Gorice oddaljen več kot 250 km.
* do višine 1.500 eur na osebo oziroma največ 20.000 eur za skupine, ki prihajajo iz čezmorskih držav.

Velikost skupine ni omejena. Potne stroške, ki presegajo omejitve iz prejšnjega odstavka, krijejo ponudniki sami. Naročnik krije le potne stroške, ki so neposredno vezani na prihod na prireditev Dobrodošli doma in nastanejo med 15. junijem in 5. julijem 2025.

Za določitev oddaljenosti od Nove Gorice se uporablja najkrajša pot od bivališča oz. sedeža nastopajočih do Nove Gorice po Google Maps.

Drugih stroškov v zvezi z organizacijo in izvedbo prihoda članov slovenskih društev in organizacij iz zamejstva in tujine naročnik ne krije.

Z oddajo ponudbe ponudnik zagotavlja, da bo v primeru, da bo izbran, ponujeno storitev tudi v celoti izpolnil.

1. **PROTIKORUPCIJSKA KLAVZULA**

Če se ugotovi, da je pri izvedbi javnega naročila, na podlagi katerega je podpisana ta pogodba ali pri izvajanju te pogodbe kdo v imenu ali na račun druge pogodbene stranke, predstavniku ali posredniku naročnika ali drugega organa ali organizacije iz javnega sektorja obljubil, ponudil ali dal kakšno nedovoljeno korist za pridobitev tega posla ali za sklenitev tega posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku, posredniku, je ta pogodba nična.

Naročnik bo v primeru ugotovitve o domnevnem obstoju dejanskega stanja iz prvega odstavka tega člena ali obvestila Komisije za preprečevanje korupcije ali drugih organov, glede njegovega domnevnega nastanka, pričel z ugotavljanjem pogojev ničnosti pogodbe iz prejšnjega odstavka tega člena oziroma z drugimi ukrepi v skladu s predpisi Republike Slovenije.

**Matej Arčon**

**minister**

Priloge:

* OBR-1 – Ponudba
* OBR-2 – Izjava

Poslati: po e-pošti potencialnim ponudnikom

1. Izrazi v moški slovnični obliki se uporabljajo nevtralno za oba spola. [↑](#endnote-ref-1)